文天祥
彭城行
连山四围合，吕梁贯其中。
河南大都会，故有项王宫。
晋牧连杨豫，虎视北方雄。
唐时燕子楼，风流张建封。
西望睢阳城，只与汴水通。
太平黄楼赋，尚能想遗风。
迩来百馀年，正朔归江东。
遗民死欲尽，莽然狐兔丛。
我从南方来，停骖抚遗踪。
故河蓄潢潦，荒城翳秋蓬。
凄凉戏马台，憔悴巨佛峰。
沧海变桑田，陵谷代不同。
朝为朱门贵，暮作行旅穷。
乘除信物理，感慨击所逢。
古来贤达人，一醉万虑空。
如此独醒何，悲风逐征鸿。